## Pravilnik o načinu i postupku za ostvarivanje novčanih poticaja i naknada u poljoprivredi i ribarstvu

### NN 73/1999 (12.7.1999.), Pravilnik o načinu i postupku za ostvarivanje novčanih poticaja i naknada u poljoprivredi i ribarstvu

# **MINISTARSTVO POLJOPRIVREDE I ŠUMARSTVA**

Na temelju članka 4. stavka 1., članka 21. stavka 5., članka 33. stavaka
1. i 2. i članka 40. stavaka 1. i 2. Zakona o novčanim poticajima i naknadama
u poljoprivredi i ribarstvu ("Narodne novine", br. 29./99.) ministar
poljoprivrede i šumarstva donosi

## **PRAVILNIK**

### **O NAČINU I POSTUPKU ZA OSTVARIVANJE NOVČANIH POTICAJA I NAKNADA U POLJOPRIVREDI I RIBARSTVU**

I. TEMELJNE ODREDBE

Članak 1.

Ovim se Pravilnikom propisuju uvjeti koje mora zadovoljiti pravna i
fizička osoba za ostvarivanje prava na novčane poticaje i naknade (u daljnjem
tekstu: korisnik), uređuju postupci za njihovo ostvarivanje, način isplate
novčanih poticaja i naknada, obveze koje mora ispuniti korisnik nakon primitka
novčanog poticaja ili naknade, propisuje potrebita dokumentacija i obrasci,
određuju primjerene agrotehničke mjere te propisuju prekršaji i određuju
novčane kazne za te prekršaje.

Članak 2.

Novčani poticaji iz članka 5. i naknade iz članka 35. Zakona o novčanim
poticajima i naknadama u poljoprivredi i ribarstvu (u daljnjem tekstu:
Zakon) isplaćuju se korisnicima neposredno i posredno putem pravne osobe
ili županijskog ureda odnosno ureda Grada Zagreba nadležnog za poslove
poljoprivrede (u daljnjem tekstu: županijski ured) na temelju podnesena
zahtjeva Ministarstvu poljoprivrede i šumarstva (u daljnjem tekstu: Ministarstvo).

Članak 3.

Novčani poticaj isplatit će se prema propisanom iznosu za strateška
područja pravnim osobama kojima je sjedište i ostvarena proizvodnja na
tom području.

Članak 4.

Pravne i fizičke osobe proizvođači kultura u sustavu poticaja iz članka
5. točke 15. Zakona upisuju se u Upisnik proizvođača kultura u sustavu
poticaja (u daljnjem tekstu: Upisnik).

Županijski ured vodi Upisnik, u obliku kartoteke, abecednim redom za
svaku pravnu ili fizičku osobu, u koji se odlažu Upisni list proizvođača
i svi priloženi dokumenti te druge isprave vezane s Upisnikom. Svi Upisnici
čine Registar proizvođača u županiji.

Upis u Upisnik i promjena upisanih podataka obavlja se temeljem pismene
prijave proizvođača. Uz prijavu za upis u Upisnik proizvođač, pravna ili
fizička osoba, dužan je priložiti sljedeće dokumente:

1. za fizičke osobe presliku osobne iskaznice;

2. za pravne osobe Izvod iz sudskog registra - registracija u Trgovačkom
sudu;

3. dokaz o vlasništvu ili korištenju poljoprivrednog zemljišta za svaku
katastarsku česticu: posjedovni list iz katastra ili zemljišno knjižni
izvadak; ugovor o zakupu (ovjeren kod javnog bilježnika ili od županije
ako je ugovor sklopljen sa županijom), kupoprodajni ugovor (ako površina
u katastru još nije upisana na ime korisnika), potvrdu općine da korisnik
obrađuje napušteno zemljište koje nije u njegovom vlasništvu (ako se drugačije
ne može dokazati pravo korištenja); dokumenti moraju biti ispravni, čitljivi,
originalni ili u ovjerenoj preslici.

Uz Upisnik županijski ured vodi popis korisnika prema kulturama sukladno
članku 3. stavku 3. Zakona.

Pravne i fizičke osobe upisane u Upisnik dužne su na vrijeme i dokumentirano
prijaviti sve promjene nastale u uvjetima nakon upisa u Upisnik.

Pravne i fizičke osobe koje nisu upisane u Upisnik ne mogu ostvarivati
pravo na poticaj iz članka 5. točke 15. Zakona.

II. OSTVARIVANJE NOVČANOG POTICAJA ZA KRAVLJE, OVČJE I KOZJE
MLIJEKO

Članak 5.

Uz zahtjev za isplatu novčanog poticaja, pravna osoba korisnik novčanog
poticaja za kravlje, ovčje i kozje mlijeko obvezatno prilaže:

1. mjesečni obračun novčanog poticaja, posebno za svaku vrstu mlijeka,
za strateška i ostala područja u kojem su navedeni: količina mlijeka u
litrama sa stvarnim postotnim udjelom mliječne masti i preračunatim udjelom
na 3,2% mliječne masti za kravlje i kozje mlijeko odnosno 5,0 % mliječne
masti za ovčje mlijeko, iznos novčanog poticaja po litri mlijeka i ukupan
iznos novčanog poticaja;

2. fakturu odnosno presliku fakture za prodane i isporučene količine
mlijeka;

3. izjavu da se zahtjev za isplatu novčanog poticaja podnosi prvi put
za obračunate količine mlijeka;

4. ispisani nalog za naplatu, obrazac broj 43. Zavoda za platni promet
(u daljnjem tekstu: Zavod), bez upisanog nadnevka izvršenja naloga i potpisa.

Uz zahtjev za isplatu novčanog poticaja fizičkim osobama za kravlje,
ovčje i kozje mlijeko pravna osoba koja otkupljuje mlijeko i podnosi zahtjev
obvezatno prilaže:

1. mjesečni obračun novčanog poticaja posebno za svaku vrstu mlijeka,
za strateška i ostala područja za svakog proizvođača i zbrojno u kojem
su navedeni: ime i prezime, jedinstveni matični broj (JMBG) građana, adresa
stanovanja, općina i županija, isporučena količina mlijeka sa stvarnim
postotnim udjelom mliječne masti i preračunatim udjelom na 3,2 % mliječne
masti za kravlje i kozje mlijeko odnosno 5,0 % mliječne masti za ovčje
mlijeko, iznos novčanog poticaja po litri mlijeka i ukupan iznos novčanog
poticaja;

2. izjavu da se zahtjev za isplatu novčanog poticaja podnosi prvi put
za obračunate količine mlijeka.

Zahtjev za isplatu novčanog poticaja iz stavaka 1. i 2. ovoga članka
podnosi se u roku 20 dana od zadnjeg dana u obračunskom mjesecu.

Članak 6.

Novčani poticaj ostvaruje se za kravlje, ovčje i kozje mlijeko koje
glede kakvoće odgovara propisu o kakvoći svježeg sirovog mlijeka.

III. OSTVARIVANJE NOVČANOG POTICAJA ZA UZGOJ UZGOJNO VALJANOG
RASPLODNOG PODMLATKA

Članak 7.

Uz zahtjev za isplatu novčanog poticaja pravna osoba korisnik novčanog
poticaja za uzgoj uzgojno valjanog rasplodnog podmlatka obvezatno prilaže:

1. potvrdu Hrvatskog stočarsko selekcijskog centra o upisu grla u Središnji
popis matičnih grla, Središnji popis matičnih jata peradi odnosno Središnji
popis matica pčela;

2. mjesečni obračun novčanog poticaja za strateška i ostala područja
u kojem su navedeni: vrsta i pasmina stoke, ukupan broj umatičenog odnosno
upisanog uzgojno valjanog rasplodnog podmlatka, iznos novčanog poticaja
po grlu za umatičeni odnosno upisani uzgojno valjani rasplodni podmladak
te ukupan iznos novčanog poticaja;

3. izjavu da se zahtjev za isplatu novčanog poticaja za navedeni rasplodni
podmaladak podnosi prvi put;

4. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Uz zahtjev za isplatu novčanih poticaja fizičkim osobama za uzgoj uzgojno
valjanog rasplodnog podmlatka Hrvatski stočarsko selekcijski centar obvezatno
prilaže:

1. ispis iz Središnjeg popisa matičnih grla, Središnjeg popisa matičnih
jata peradi odnosno Središnjeg popisa matica pčela iz kojeg je razvidno
da ovaj rasplodni podmladak pripada skupini uzgojno valjanih rasplodnih
grla;

2. mjesečni obračun novčanog poticaja za strateška i ostala područja
prema vrsti i pasmini stoke, svakom korisniku i zbrojno u kojem su navedeni:
ime i prezime, jedinstveni matični broj građana (JMBG), adresa stanovanja,
općina i županija, matični odnosno upisni broj grla, iznos novčanog poticaja
po umatičenom odnosno upisanom grlu i ukupan iznos novčanog poticaja.

3. izjavu da se zahtjev za isplatu novčanog poticaja za navedeni rasplodni
podmladak podnosi prvi put;

Zahtjev za isplatu novčanog poticaja iz stavaka 1. i 2. ovoga članka
podnosi se u roku 60 dana od dana poroda plotkinje, spolne zrelosti rasplodnjaka
i njegova upisa u Središnji popis muških rasplodnih grla, zasnivanja rasplodnog
jata peradi roditelja odnosno oplođene testirane pčelinje matice.

Članak 8.

Korisnik je dužan uzgojno valjani rasplodni podmladak držati u uzgoju:

 1. kravu do starosti 5 godina;

 2. bika do starosti 3 godine;

 3. krmaču do starosti 2,5 godine;

 4. nerasta do starosti 1,5 godine;

 5. ovcu do starosti 4 godine;

 6. ovna - jednu pripusnu sezonu ;

 7. kozu do starosti 4 godine;

 8. jarca - jednu pripusnu sezonu;

 9. kobilu do oždrebljenja 3 ždrebeta;

10. pastuha tri pripusne sezone;

11. rasplodna jata 1 proizvodnu godinu;

12. pčelinju maticu 1 proizvodnu godinu;

13. ženska grla kunića za rasplod 2 proizvodne godine.

Članak 9.

Nastale zdravstvene ili reproduktivne poremećaje uzgojno valjanih rasplodnih
grla koja su ostvarila pravo na poticaj iz članka 7. utvrđuje osoba koja
obavlja poslove zdravstvene zaštite stoke, a nezadovoljavajuću proizvodnu
sposobnost grla djelatnici Hrvatskog stočarsko selekcijskog centra.

O utvrđenim razlozima za izlučivanje iz uzgoja uzgojno valjanih rasplodnih
grla iz stavka 1. ovoga članka obvezatno se sastavlja zapisnik, kojeg je
korisnik dužan čuvati do isteka roka iz članka 8. ovoga Pravilnika.

Ako korisnik izluči iz uzgoja uzgojno valjano rasplodno grlo za koje
je ostvario pravo na poticaj iz članka 7. suprotno odredbi članka 8. ovoga
Pravilnika, dužan je, u roku 15 dana od dana izlučenja grla, naplaćeni
iznos novčanog poticaja vratiti u korist žiro računa Ministarstva.

IV. OSTVARIVANJE NOVČANOG POTICAJA ZA RASPLODNA GRLA IZVORNIH
I ZAŠTIĆENIH PASMINA

Članak 10.

Uz zahtjev za isplatu novčanog poticaja pravna osoba korisnik novčanog
poticaja za rasplodna grla izvornih i zaštićenih pasmina obvezatno prilaže:

1. potvrdu Hrvatskog stočarsko selekcijskog centra o upisu grla u Središnji
popis matičnih grla odnosno Središnji popis matičnih jata peradi;

2. obračun novčanog poticaja u kojem su navedeni: vrsta, pasmina i uzgojna
kategorija stoke, ukupan broj umatičenih grla, iznos novčanog poticaja
po grlu te ukupan iznos novčanog poticaja;

3. izjavu da se zahtjev za isplatu novčanog poticaja za navedena rasplodna
grla podnosi prvi put u godini te da je od zahtjeva za isplatu novčanog
poticaja u prethodnoj godini proteklo najmanje 365 dana;

4. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Uz zahtjev za isplatu novčanog poticaja fizičkim osobama za rasplodna
grla izvornih i zaštićenih pasmina Hrvatski stočarsko selekcijski centar
obvezatno prilaže:

1. ispis iz Središnjeg popisa matičnih grla odnosno Središnjeg popisa
matičnih jata peradi iz kojeg je razvidno da ova rasplodna grla pripadaju
skupini uzgojno valjanih rasplodnih grla;

2. mjesečni obračun novčanog poticaja prema vrsti, pasmini i uzgojnoj
kategoriji stoke, za svakog korisnika i zbrojno u kojem su navedeni: ime
i prezime, jedinstveni matični broj građana (JMBG), adresa stanovanja,
općina i županija, matični broj grla, iznos novčanog poticaja po grlu i
ukupan iznos novčanog poticaja;

3. izjavu da se zahtjev za isplatu novčanog poticaja za navedena rasplodna
grla podnosi prvi put u godini te da je od zahtjeva za isplatu novčanog
poticaja u prethodnoj godini proteklo najmanje 365 dana.

Korisnik ima pravo na isplatu novčanog poticaja iz stavaka 1. i 2. ovoga
članka jedanput godišnje za umatičena rasplodna grla:

a) izvorne pasmine goveda sljedećih uzgojnih kategorija:

- uzgojno valjane krave sposobne za rasplod,

- uzgojno valjane rasplodne bikove upisane u Središnji popis rasplodnih
bikova, koji se koriste za rasplod;

b) izvorne pasmine konja sljedećih uzgojnih kategorija:

- uzgojno valjane kobile sposobne za rasplod,

- uzgojno valjane rasplodne pastuhe upisane u Središnji popis rasplodnih
pastuha, koji se koriste za rasplod;

c) izvorne pasmine svinja sljedećih uzgojnih kategorija:

- uzgojno valjane krmače sposobne za rasplod,

- uzgojno valjane rasplodne nerastove upisane u Središnji popis rasplodnih
nerastova, koji se koriste za rasplod;

d) izvorne pasmine ovaca sljedećih uzgojnih kategorija:

- uzgojno valjane ovce sposobne za rasplod,

- uzgojno valjane rasplodne ovnove upisane u Središnji popis rasplodnih
ovnova, koji se koriste za rasplod;

e) izvorne pasmine magaraca sljedećih uzgojnih kategorija:

- uzgojno valjane magarice sposobne za rasplod,

- uzgojno valjane rasplodne magarce upisane u Središnji popis rasplodnih
magaraca, koji se koriste za rasplod;

f) izvorna pasmina zagorskih purana kategorija:

- uzgojno valjane rasplodne pure odabrane za rasplod,

- uzgojno valjane rasplodne purane upisane u Središnji popis rasplodnih
jata, koji se koriste za rasplod.

Članak 11.

Uz zahtjev za isplatu novčanog poticaja, pravna osoba korisnik novčanog
poticaja na temelju poroda ženskih rasplodnih grla izvornih i zaštićenih
pasmina obvezatno prilaže:

1. potvrdu Hrvatskog stočarsko selekcijskog centra o upisu rasplodnog
podmlatka, potomaka ženskih uzgojno valjanih rasplodnih grla, u Središnji
popis matičnih grla iz kojeg je razvidan datum poroda plotkinje, da je
potomak iste pasmine kao majka, a otac uzgojno valjano rasplodno grlo upisano
u Središnji popis muških rasplodnih grla;

2. obračun novčanog poticaja u kojem su navedeni: vrsta, pasmina, ukupan
broj ženskih umatičnih rasplodnih grla koje imaju potomke, iznos novčanog
poticaja po ženskom grlu koje ima potomka te ukupan iznos novčanog poticaja;

3. izjavu da se zahtjev za isplatu novčanog poticaja za navedena rasplodna
grla podnosi prvi put u godini;

4. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Uz zahtjev za isplatu novčanog poticaja fizičkim osobama na temelju
poroda ženskih rasplodnih grla izvornih i zaštićenih pasmina Hrvatski stočarsko
selekcijski centar obvezatno prilaže:

1. ispis iz Središnjeg popisa matičnih grla iz kojeg je razvidan datum
poroda plotkinje, podatak da ovaj rasplodni podmladak pripada skupini uzgojno
valjanih rasplodnih grla te je iste pasmine kao majka a otac uzgojno valjano
rasplodno grlo upisano u Središnji popis muških rasplodnih grla;

2. mjesečni obračun novčanog poticaja prema vrsti i pasmini stoke, za
svakog korisnika i zbrojno, u kojem su navedeni: ime i prezime, jedinstveni
matični broj građana (JMBG), adresa stanovanja, općina i županija, matični
broj rasplodnog grla, matični broj podmlatka, iznos novčanog poticaja po
grlu i ukupan iznos novčanog poticaja;

3. izjavu da se zahtjev za isplatu novčanog poticaja za navedena rasplodna
grla podnosi prvi put u ovoj godini.

Korisnik ima pravo na isplatu novčanog poticaja iz stavaka 1. i 2. ovoga
članka jedanput godišnje.

Zahtjev za isplatu novčanog poticaja iz stavka 1. i 2. ovoga članka
podnosi se u roku 60 dana od dana poroda plotkinje.

Članak 12.

(1) Korisnik novčanog poticaja iz članaka 10. i 11. ovoga Pravilnika
dužan je grlo za koje je ostvario novčani poticaj držati u uzgoju godinu
dana od dana isplate novčanog poticaja.

(2) U slučaju ranijeg izlučenja grla zbog nastalih zdravstvenih ili
reproduktivnih poremećaja korisnik mora posjedovati zapisnik o izlučenju
grla sastavljen od osobe koja obavlja zdravstvenu zaštitu stoke. Korisnik
je dužan čuvati zapisnik do isteka roka iz stavka 1. ovoga članka.

(3) Ako korisnik izluči iz uzgoja grlo za koje je ostvario pravo na
poticaj iz članaka 10. i 11. suprotno odredbi stavaka 1. i 2. ovoga članka,
dužan je, u roku 15 dana od dana izlučenja grla, naplaćeni iznos novčanog
poticaja vratiti ukorist žiro računa Ministarstva.

Članak 13.

Poticaj ostvaren na temelju članaka 10. i 11. ovoga Pravilnika isključuje
pravo na ostvarenje novčanog poticaja na temelju članka 7. ovoga Pravilnika.

V. OSTVARIVANJE NOVČANOG POTICAJA ZA PROIZVODNJU UMATIČENE ŽDREBADI

Članak 14.

Uz zahtjev za isplatu novčanog poticaja pravna osoba korisnik novčanog
poticaja za proizvodnju umatičene ždrebadi obvezatno prilaže:

1. potvrdu Hrvatskog stočarsko selekcijskog centra o upisu umatičene
ždrebadi u Središnji popis matičnih grla;

2. obračun novčanog poticaja u kojem su navedeni: pasmina, ukupan broj
umatične ždrebadi, iznos novčanog poticaja po grlu te ukupan iznos novčanog
poticaja;

3. izjavu da se zahtjev za isplatu novčanog poticaja za navedena rasplodna
grla podnosi prvi put;

4. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Uz zahtjev za isplatu novčanog poticaja fizičkim osobama za proizvodnju
umatičene ždrebadi Hrvatski stočarsko selekcijski centar obvezatno prilaže:

1. ispis iz Središnjeg popisa matičnih grla iz kojeg je razvidno da
ova rasplodna ždrebad pripada skupini uzgojno valjanih rasplodnih grla;

2. mjesečni obračun novčanog poticaja prema pasmini, za svakog korisnika
i zbrojno, u kojem su navedeni: ime i prezime, jedinstveni matični broj
građana (JMBG), adresa stanovanja, općina i županija, matični broj ždrebeta,
iznos novčanog poticaja po grlu i ukupan iznos novčanog poticaja;

3. izjavu da se zahtjev za isplatu novčanog poticaja za navedena rasplodna
grla podnosi prvi put;

Zahtjev za isplatu novčanog poticaja iz stavaka 1. i 2. ovoga članka
podnosi se u roku 60 dana od dana ždrebljenja.

VI. OSTVARIVANJE NOVČANOG POTICAJA ZA TESTIRANJE UZGOJNO VALJANIH
ŽIVOTINJA

Članak 15.

Uz zahtjev za isplatu novčanog poticaja pravna osoba korisnik novčanog
poticaja za testiranje uzgojno valjanih životinja obvezatno prilaže:

1. potvrdu Hrvatskog stočarsko selekcijskog centra o rezultatima testiranja
uzgojno valjanih životinja;

2. obračun novčanog poticaja u kojem su navedeni: vrsta testa, vrsta
i pasmina životinja koje se testiraju, iznos novčanog poticaja po grlu
odnosno prirastu u progenom testu na tovne osobine;

3. izjavu da se zahtjev za isplatu novčanog poticaja za testiranje podnosi
prvi put;

4. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Uz zahtjev za isplatu novčanog poticaja fizičkim osobama za testiranje
uzgojno valjanih životinja Hrvatski stočarsko selekcijski centar obvezatno
prilaže:

1. prikaz rezultata testiranja uzgojno valjanih životinja;

2. obračun novčanog poticaja prema vrsti testa, vrsti i pasmini testiranih
životinja, svakom korisniku i zbrojno u kojem su navedeni: ime i prezime,
jedinstveni matični broj građana (JMBG), adresa stanovanja, općina i županija,
iznos novčanog poticaja po grlu odnosno prirastu i ukupan iznos novčanog
poticaja;

3. izjavu da se zahtjev za isplatu novčanog poticaja za testiranje podnosi
prvi put;

Zahtjev za isplatu novčanog poticaja iz stavaka 1. i 2. ovoga članka
podnosi se u roku 60 dana od dana završetka testa.

VII. OSTVARIVANJE NOVČANOG POTICAJA ZA NABAVU UZGOJNO VALJANIH
RASPLODNJAKA

Članak 16.

Uz zahtjev za isplatu novčanog poticaja pravna osoba korisnik novčanog
poticaja za nabavu uzgojno valjanih rasplodnjaka obvezatno prilaže:

1. potvrdu Hrvatskog stočarsko selekcijskog centra o upisu rasplodnjaka
u Središnji popis muških rasplodnih grla i njegovoj namjeni korištenja
iz koje je razvidno da rasplodnjak potječe iz domaćeg uzgoja;

2. odluku županijskog ureda**,** u slučaju nabave bika koji se ne
koristi za oplodnju u sustavu krava-tele, iz koje je razvidno da se bik
smije koristiti za oplodnju plotkinja izvan vlastitog stada;

3. obračun novčanog poticaja u kojem su navedeni: vrsta i pasmina rasplodnjaka
koji se nabavljaju za rasplod, namjena korištenja rasplodnjaka i iznos
novčanog poticaja po grlu te ukupan iznos novčanog poticaja;

4. izjavu da se zahtjev za isplatu novčanog poticaja za navedena rasplodna
grla podnosi prvi put;

5. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Uz zahtjev za isplatu novčanog poticaja fizičkim osobama za nabavu uzgojno
valjanih rasplodnjaka Hrvatski stočarsko selekcijski centar obvezatno prilaže:

1. ispis iz Središnjeg popisa muških rasplodnih grla iz kojeg je razvidna
namjena korištenja rasplodnjaka, njegovo domaće podrijetlo;

2. odluku županijskog uredau slučaju nabave bika koji se ne
koristi za oplodnju u sustavu krava-tele, iz koje je razvidno da se bik
smije koristiti za oplodnju plotkinja izvan vlastitog stada;

3. obračun novčanog poticaja prema vrsti, pasmini i namjeni korištenja
rasplodnjaka, za svakog korisnika i zbrojno, u kojem su navedeni: ime i
prezime, jedinstveni matični broj građana (JMBG), adresa stanovanja, općina
i županija, iznos novčanog poticaja po grlu i ukupan iznos novčanog poticaja;

4. izjavu da se zahtjev za isplatu novčanog poticaja za navedena rasplodna
grla podnosi prvi put;

Zahtjev za isplatu novčanog poticaja iz stavaka 1. i 2. ovoga članka
podnosi se u roku 60 dana od dana upisa grla u Središnji popis muških rasplodnih
grla.

Članak 17.

Korisnik je dužan u prirodnom pripustu držati uzgojno valjanog rasplodnjaka
određeno vrijeme, i to:

- rasplodnog bika do starosti 3 godine,

- rasplodnog nerasta do starosti 1,5 godine.

Članak 18.

Nastale zdravstvene ili reproduktivne poremećaje uzgojno valjanih rasplodnjaka
koji su ostvarili pravo na poticaj iz članka 16. ovoga Pravilnika utvrđuje
osoba koja obavlja poslove zdravstvene zaštite stoke, a uzgojne razloge
zbog kojih se rasplodnjak ne bi trebao više koristiti djelatnici Hrvatskog
stočarsko selekcijskog centra.

O utvrđenim razlozima za izlučivanje iz korištenja uzgojno valjanog
rasplodnjaka iz stavka 1. ovoga članka obvezatno se sastavlja zapisnik,
kojeg je korisnik dužan čuvati do isteka roka iz članka 17. ovoga Pravilnika.

Ako korisnik izluči iz uzgoja uzgojno valjanog rasplodnjaka za kojega
je ostvario pravo na poticaj iz članka 16. suprotno odredbi članka 17.
i stavaka 1. i 2. ovoga članka, dužan je, u roku 15 dana od dana izlučenja
grla, naplaćeni iznos novčanog poticaja vratiti u korist žiro računa Ministarstva.

VIII. OSTVARENJE NOVČANIH POTICAJA ZA PROIZVODNJU SJEMENA UZGOJNO
VALJANIH BIKOVA I NERASTOVA

Članak 19.

Uz zahtjev za isplatu novčanog poticaja prava osoba korisnik novčanog
poticaja za proizvodnju sjemena uzgojno valjanih bikova i nerastova obvezatno
prilaže:

1. mjesečni obračun novčanog poticaja u kojem su navedeni: vrsta, pasmina,
oznaka i ime rasplodnjaka, broj prodanih doza i vrijednost novčanog poticaja
za svaku razinu testiranja kod sjemena bikova odnosno vrijednost novčanog
poticaja za sjeme nerastova te ukupan iznos novčanog poticaja;

2. fakturu odnosno presliku fakture i otpremnicu uz fakturu za prodane
količine sjemena u obračunskom razdoblju;

3. izjavu da se zahtjev za isplatu novčanog poticaja za navedene doze
sjemena podnosi prvi put;

4. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Zahtjev za isplatu novčanog poticaja iz stavka 1. ovoga članka podnosi
se u roku 20 dana od zadnjeg dana u obračunskom mjesecu.

IX. OSTVARIVANJE NOVČANIH POTICAJA ZA PROVEDBU UZGOJNOG PROGRAMA
U GOVEDARSTVU

Članak 20.

Uz zahtjev za isplatu novčanog poticaja pravna osoba korisnik poticaja
za nabavu sjemena bikova za osjemenjivanje bikovskih majki obvezatno prilaže:

1. potvrdu Hrvatskog stočarsko selekcijskog centra o izboru sjemena
bikova čije je sjeme namijenjeno oplođivanju bikovskih majki;

2. obračun novčanog poticaja u kojem su navedeni: broj doza sjemena,
cijena doze po svakom rasplodnjaku te ukupan iznos poticaja;

3. fakturu odnosno presliku fakture i primku uz fakturu za nabavljene
količine sjemena;

4. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Članak 21.

Uz zahtjev za isplatu novčanog poticaja proizvođaču pozitivno testiranog
bika u performance testu kojemu je namjena korištenje putem umjetnog osjemenjivanja
Hrvatski stočarsko selekcijski centar obvezatno prilaže:

1. zapisnik o ocjeni i klasiranju rasplodnjaka za performance test;

2. ispis iz Središnjeg popisa muških rasplodnih grla iz kojeg je razvidno
da se rasplodnjak koristi za umjetno osjemenjivanje;

3. obračun novčanog poticaja prema pasmini, za svakog korisnika i zbrojno,
u kojem su navedeni: ime i prezime, jedinstveni matični broj građana (JMBG),
adresa stanovanja, općina i županija, iznos novčanog poticaja po grlu i
ukupan iznos novčanog poticaja;

4. izjavu da se zahtjev za isplatu novčanog poticaja za navedena rasplodna
grla podnosi prvi put.

X. OSTVARIVANJE NOVČANIH POTICAJA ZA DRŽANJE OSNOVNOG STADA
U GOVEDARSTVU, OVČARSTVU I KOZARSTVU NA STRATEŠKIM PODRUČJIMA

Članak 22.

Korisnici novčanog poticaja dužni su podnijeti zahtjev Hrvatskom stočarsko
selekcijskom centru za upis grla osnovnog stada koja ne pripadaju skupini
uzgojno valjanih iz kojeg je razvidan njihov broj.

Hrvatski stočarsko selekcijski centar će na temelju podnijetog zahtjeva
obaviti upis grla u Popis životinja koje imaju pravo na poticaj.

Članak 23.

Uz zahtjev za isplatu novčanih poticaja pravna osoba korisnik poticaja
za držanje osnovnog stada u govedarstvu, ovčarstvu i kozarstvu obvezatno
prilaže:

1. potvrdu Hrvatskog stočarsko selekcijskog centra o uvođenju ženskih
rasplodnih grla u Popis životinja koje imaju pravo na poticaj ili u Središnji
popis matičnih grla;

2. obračun novčanog poticaja u kojem su navedeni: vrsta, ukupan broj
grla koja imaju pravo na novčani poticaj, iznos novčanog poticaja po grlu
i ukupan iznos novčanog poticaja;

3. izjavu da se zahtjev za isplatu novčanog poticaja za navedena rasplodna
grla podnosi prvi put u godini te da je od zahtjeva za isplatu novčanog
poticaja u prethodnoj godini proteklo najmanje 365 dana;

4. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Uz zahtjev za isplatu novčanog poticaja fizičkim osobama za osnovno
stado krava, ovaca i koza Hrvatski stočarsko selekcijski centar obvezatno
prilaže:

1. popis životinja koje imaju pravo na novčani poticaj, odnosno ispis
iz Središnjeg popisa matičnih grla;

2. obračun novčanog poticaja prema vrsti stoke, za svakog korisnika
i zbrojno u kojem su navedeni: ime i prezime, jedinstveni matični broj
građana (JMBG), adresa stanovanja, popisni, upisni odnosno matični broj
grla, iznos novčanog poticaja po grlu i ukupan iznos novčanog poticaja;

3. izjavu da se zahtjev za isplatu novčanog poticaja za navedena rasplodna
grla podnosi prvi put te da je od zahtjeva za isplatu novčanog poticaja
u prethodnoj godini proteklo najmanje 365 dana.

Članak 24.

Korisnik novčanog poticaja iz članka 23. ovoga Pravilnika dužan je grlo
za koje je ostvario novčani poticaj držati u uzgoju godinu dana od dana
isplate novčanog poticaja.

Nastale zdravstvene ili reproduktivne poremećaje grla koja su ostvarila
pravo na poticaj iz članka 23. utvrđuje osoba koja obavlja poslove zdravstvene
zaštite stoke, a nezadovoljavajuću proizvodnu sposobnost grla djelatnici
Hrvatskog stočarsko selekcijskog centra za grla koja su upisana u Središnji
popis matičnih grla.

O utvrđenim razlozima za izlučivanje iz uzgoja uzgojno valjanih rasplodnih
grla iz stavka 1. ovoga članka obvezatno se sastavlja zapisnik, kojeg je
korisnik dužan čuvati do isteka roka iz stavka 1. ovoga članka.

Ako korisnik izluči iz uzgoja uzgojno valjano rasplodno grlo za koje
je ostvario pravo na poticaj iz članka 23. suprotno odredbi stavaka 1.,
2. i 3. ovoga članka, dužan je, u roku 15 dana od dana izlučenja grla,
naplaćeni iznos novčanog poticaja vratiti u korist žiro računa Ministarstva.

XI. OSTVARIVANJE NOVČANIH POTICAJA ZA TOV JUNADI I SVINJA

Članak 25.

Uz zahtjev za isplatu novčanih poticaja pravna osoba korisnik novčanog
poticaja za tov junadi i svinja obvezatno prilaže:

1. potvrdu veterinarskog inspektora iz Veterinarskog ureda županije
ili Grada Zagreba da je utovljena stoka za koju se traži novčani poticaj
domaćeg podrijetla;

2. presliku Svjedodžbe o zdravstvenom stanju životinja;

3. obračun novčanog poticaja za strateška i ostala područja u kojem
su navedeni: vrsta tovne stoke, broj isporučenih grla, prosječna težina
žive mase po grlu u kg, obračun težine žive mase za junad na uvjetno grlo,
iznos novčanog poticaja po grlu, ukupan iznos novčanog poticaja;

4. račun odnosno presliku računa za prodanu i isporučenu tovnu stoku
uz otpremnicu, odnosno potvrdu primitka stoke ako se kod korisnika obavlja
i klanje stoke;

5. izjavu da se za isporučena utovljena grla zahtjev za isplatu novčanog
poticaja podnosi prvi put;

6. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Uz zahtjev za isplatu novčanih poticaja fizičkim osobama za tov junadi
i svinja, pravna osoba koja je otkupila stoku za klanje obvezatno prilaže:

1. potvrdu veterinarskog inspektora iz Veterinarskog ureda županije
ili Grada Zagreba da je utovljena stoka za koju se traži novčani poticaj
domaćeg podrijetla;

2. presliku Svjedodžbe o zdravstvenom stanju životinja;

3. ugovor o tovu stoke s klaonicama u kojem je naveden broj ugovorene
stoke za klanje, faza tova za junad, vremenski raspored stavljanja stoke
u tov i isporuke utovljene stoke;

4. obračun novčanog poticaja za strateška i ostala područja za svakog
korisnika i zbrojno, u kojem su navedeni: ime i prezime, jedinstveni matični
broj građana (JMBG), adresa stanovanja, općina i županija, vrsta isporučene
tovne stoke, broj isporučenih grla, prosječna težina žive mase po grlu
u kg, obračun težine žive mase za junad na uvjetno grlo, iznos novčanog
poticaja po grlu, ukupan iznos novčanog poticaja;

5. otkupni blok odnosno presliku otkupnog bloka i potvrdu primitka isporučene
tovne stoke odnosno fakturu ili presliku fakture i otpremnicu za isporučenu
tovnu stoku za fizičke osobe koje su u sustavu poreza na dodanu vrijednost;

6. izjavu da se za isporučena utovljena grla zahtjev za isplatu novčanog
poticaja podnosi prvi put.

Zahtjev za isplatu novčanih poticaja iz stavaka 1. i 2. ovog članka
podnosi se jedanput mjesečno u roku 20 dana od zadnjeg dana u obračunskom
mjesecu.

XII. OSTVARIVANJE NOVČANOG POTICAJA ZA DRŽANJE PČELA I PROIZVODNJU
MEDA

Članak 26.

Korisnici novčanog poticaja dužni su podnijeti zahtjev Hrvatskom stočarsko
selekcijskom centru za upis košnica s pokretnim sačem koje imaju pravo
na poticaj.

Hrvatski stočarsko selekcijski centar će na temelju podnijetog zahtjeva
obaviti upis košnica koje imaju pravo na poticaj.

Članak 27.

Uz zahtjev za isplatu novčanog poticaja pravna osoba korisnik novčanog
poticaja za držanje pčela obvezatno prilaže:

1. potvrdu Hrvatskog stočarsko selekcijskog centra iz koje je razvidan
broj proizvodnih košnica s pokretnim sačem utvrđen na početku sezone paše
pčela;

2. obračun novčanog poticaja za strateška i ostala područja u kojem
su navedeni: broj košnica, iznos novčanog poticaja po košnici i ukupan
iznos novčanog poticaja;

3. izjavu da se zahtjev za isplatu novčanog poticaja za navedene košnice
pčela podnosi prvi put u godini;

4. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Uz zahtjev za isplatu novčanih poticaja fizičkim osobama za držanje
pčela Hrvatski stočarsko selekcijski centar obvezatno prilaže:

1. potvrdu iz koje je razvidan broj proizvodnih košnica s pokretnim
sačem utvrđen na početku sezone paše pčela;

2. obračun novčanog poticaja za strateška i ostala područja za svakog
korisnika i zbrojno, u kojem su navedeni: ime i prezime, jedinstveni matični
broj građana (JMBG), adresa stanovanja, općina i županija, broj košnica,
iznos novčanog poticaja po košnici i ukupan iznos novčanog poticaja za
obračunsko razdoblje;

3. izjavu da se zahtjev za isplatu novčanog poticaja za navedene košnice
pčela podnosi prvi put u godini.

Članak 28.

Uz zahtjev za isplatu novčanog poticaja pravna osoba korisnik novčanog
poticaja za isporučeni med obvezatno prilaže:

1. obračun novčanog poticaja u kojem su navedeni: količina isporučenog
meda u kilogramima, iznos novčanog poticaja po kilogramu i ukupan iznos
novčanog poticaja;

2. račun odnosno presliku računa za prodane i isporučene količine meda
uz otpremnicu odnosno potvrdu primitka, ako se kod korisnika obavlja i
prerada meda;

3. izjavu da se za isporučene količine meda zahtjev za isplatu novčanog
poticaja podnosi prvi put;

4. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Uz zahtjev za isplatu novčanih poticaja fizičkim osobama za med pravna
osoba koja otkupljuje med obvezatno prilaže:

1. mjesečni obračun novčanog poticaja za svakog korisnika i zbrojno,
u kojem su navedeni: ime i prezime, jedinstveni matični broj građana (JMBG),
adresa stanovanja, općina i županija, isporučene količine meda, obračunati
iznos novčanog poticaja po kilogramu meda i ukupan iznos novčanog poticaja.

2. otkupni blok odnosno presliku otkupnog bloka i potvrdu primitka isporučenih
količina meda odnosno fakturu ili presliku fakture i otpremnicu za isporučni
med za fizičke osobe koje su u sustavu poreza na dodanu vrijednost;

3. izjavu da se za isporučene količine meda zahtjev za isplatu novčanog
poticaja podnosi prvi put.

Zahtjev za isplatu novčanih poticaja iz stavaka 1. i 2. ovog članka
podnosi se jedanput mjesečno u roku 20 dana od zadnjeg dana u obračunskom
mjesecu.

XIII. OSTVARIVANJE NOVČANOG POTICAJA ZA UZGOJ PERNATE DIVLJAČI

Članak 29.

Uz zahtjev za isplatu novčanog poticaja pravna osoba korisnik novčanog
poticaja za uzgoj pernate divljači obvezatno prilaže:

1. potvrdu veterinarskog inspektora iz Veterinarskog ureda županije
ili Grada Zagreba da korisnik posjeduje vlastito matično jato te da je
divljač za koju se traži novčani poticaj domaćeg podrijetla;

2. obračun novčanog poticaja u kojem su navedeni: vrsta i kategorija
divljači, iznos novčanog poticaja po komadu te ukupan iznos novčanog poticaja;

3. račun odnosno presliku računa za prodanu i isporučenu divljač uz
otpremnicu;

4. izjavu da se zahtjev za isplatu novčanog poticaja za navedenu pernatu
divljač podnosi prvi put;

5. ispisani nalog za naplatu, obrazac broj 43. Zavoda, bez upisanog
nednevka izvršenja naloga i potpisa.

Uz zahtjev za isplatu novčanog poticaja fizičkim osobama za uzgoj pernate
divljači pravna osoba koja je ugovorila proizvodnju obvezatno prilaže:

1. potvrdu veterinarskog inspektora iz Veterinarskog ureda županije
ili Grada Zagreba da korisnik posjeduje vlastito matično jato te da je
divljač za koju se traži novčani poticaj domaćeg podrijetla;

2. ugovor o proizvodnji pernate divljači s pravnom osobom koja podnosi
zahtjev;

3. obračun novčanog poticaja prema vrstama i kategorijama divljači,
za svakog korisnika i zbrojno u kojem su navedeni: ime i prezime, jedinstveni
matični broj građana (JMBG), adresa stanovanja, općina i županija, broj
isporučenih grla divljači, iznos novčanog poticaja po grlu, ukupan iznos
novčanog poticaja;

4. otkupni blok odnosno presliku otkupnog bloka i potvrdu primitka isporučene
divljači odnosno fakturu ili presliku fakture i otpremnicu za isporučnu
divljač za fizičke osobe koje su u sustavu poreza na dodanu vrijednost;

5. izjavu da se zahtjev za isplatu novčanog poticaja za navedena pernatu
divljač podnosi prvi put.

Zahtjev za isplatu novčanih poticaja iz stavaka 1. i 2. ovog članka
podnosi se jedanput mjesečno u roku 20 dana od zadnjeg dana u obračunskom
mjesecu.

XIV. OSTVARIVANJE NOVČANIH POTICAJA ZA MESNO, KOŠTANO I RIBLJE
BRAŠNO

Članak 30.

(1) Uz zahtjev za isplatu novčanog poticaja za mesno, koštano i riblje
brašno korisnik obvezatno prilaže:

1. obračun novčanog poticaja u kojem su navedeni: vrsta brašna, količina
proizvoda u kilogramima, iznos novčanog poticaja po kilogramu i ukupan
iznos novčanog poticaja po vrstama proizvoda za obračunsko razdoblje;

2. račun odnosno presliku računa za prodane i isporučene količine brašna
uz otpremnicu prema korisnicima odnosno potvrdu primitka ako se kod korisnika
obavlja i prerada odnosno uporaba brašna;

3. izjavu da se zahtjev za isplatu novčanog poticaja za mesno, koštano
i riblje brašno podnosi prvi put;

4. ispisani nalog za naplatu, obrazac broj 43. Zavoda, bez upisanog
nadnevka izvršenja naloga i potpisa.

Zahtjev za isplatu novčanih poticaja iz stavka 1. ovoga članka podnosi
se jedanput mjesečno u roku 20 dana od zadnjeg dana u obračunskom mjesecu.

XV. OSTVARIVANJE NOVČANOG POTICAJA ZA DOPRINOS RAZVOJU STOČARSKE
PROIZVODNJE

Članak 31.

Zahtjev za isplatu novčanih poticaja podnose
mjesečno Hrvatski stočarsko selekcijski centar i Hrvatski veterinarski
institut za provedbu uzgojno selekcijskih mjera u stočarstvu odnosno za
provedbu programa zdravstvene zaštite mlijeka, na temelju zaključenog ugovora
s Ministarstvom.

  Korisnici poticaja iz stavka 1. ovoga
članka podnose Ministarstvu izvješće o obavljenom radu u prethodnoj godini.

XVI. OSTVARIVANJE PRAVA NA NOVČANI POTICAJ ZA PROIZVODNJU ŽITA,
ULJARICA I ŠEĆERNE REPE

Članak 32.

Korisnik novčanog poticaja iz članka 5. točka 15. Zakona ostvaruje pravo
na novčani poticaj preko županijskog ureda koji temeljem Upisnika iz članka
4. ovog Pravilnika podnosi zahtjev za isplatu Ministarstvu. Zahtjevi se
podnose posebno za pravne i fizičke osobe te pojedinačno za svaku kulturu.

Uz zahtjev za isplatu prvog dijela novčanog poticaja pravnoj osobi za
proizvodnju žita, uljarica i šećerne repe županijski ured obvezatno prilaže:

1. ukupni obračun novčanog poticaja po županiji u kojem navodi: pregled
ukupnih površina za pojedinu kulturu utvrđenu godišnjim "Operativnim planom
sjetve" u županiji u vlasništvu ili datih na korištenje pravnim osobama
upisanim u Upisnik te ukupni iznos novčanih poticaja;

2. obračun novčanog poticaja po korisniku u kojem su naznačeni: naziv,
matični broj pravne osobe, sjedište, odobrena površina za proizvodnju pojedine
kulture u hektarima i iznos prvog dijela novčanog poticaja;

3. nalog za naplatu, obrazac 43. Zavoda, bez upisanog nadnevka izvršenja
naloga i potpisa.

Uz zahtjev za isplatu prvog dijela novčanog poticaja fizičkim osobama
za proizvodnju žita, uljarica i šećerne repe županijski ured obvezatno
prilaže:

1. ukupni obračun novčanog poticaja po županiji u kojem navodi: pregled
ukupnih površina za pojedinu kulturu utvrđenu godišnjim "Operativnim planom
sjetve" u županiji u vlasništvu ili datih na korištenje fizičkim osobama
upisanim u Upisnik te ukupni iznos novčanih poticaja;

2. obračun novčanog poticaja po korisniku u kojem su naznačeni: ime
i prezime, jedinstveni matični broj građana (JMBG), adresa stanovanja,
općina, odobrena površina za proizvodnju pojedine kulture u hektarima i
iznos prvog dijela novčanog poticaja;

3. nalog za naplatu, obrazac 43. Zavoda, bez upisanog nadnevka izvršenja
naloga i potpisa.

Zahtjev za isplatu drugog dijela novčanog poticaja za proizvodnju žita,
uljarica i šećerne repe podnosi županijski ured nakon žetve i kontrole
proizvodnje, a temeljem dostavljene mu dokumentacije o prodaji/uskladištenju
minimalnih referentnih količina žita, uljarica i šećerne repe.

Uz zahtjev za isplatu drugog dijela novčanog poticaja pravnim osobama
za proizvodnju žita, uljarica i šećerne repe županijski ured obvezatno
prilaže:

1. ukupni obračun novčanog poticaja po županiji u kojem navodi: pregled
požnjevenih površina u vlasništvu ili datih na korištenje pravnim osobama
upisanim u Upisnik, ostvareni urod prema kulturama u županiji te ukupni
iznos drugog dijela novčanog poticaja;

2. obračun novčanog poticaja po korisniku u kojem su naznačeni: naziv,
matični broj pravne osobe, sjedište, požnjevena odobrena površina za proizvodnju,
ostvareni urod pojedine kulture u kilogramima i iznos drugog dijela novčanog
poticaja;

3. nalog za naplatu, obrazac 43. Zavoda, bez upisanog nadnevka izvršenja
naloga i potpisa.

Uz zahtjev za isplatu drugog dijela novčanog poticaja fizičkim osobama
za proizvodnju žita, uljarica i šećerne repe županijski ured obvezatno
prilaže:

1. obračun novčanog poticaja po županiji u kojem navodi: pregled požnjevenih
površina u vlasništvu ili datih na korištenje fizičkim osobama upisanim
u Upisnik, ostvareni urod prema kulturama u županiji te ukupni iznos drugog
dijela novčanog poticaja;

2. obračun novčanog poticaja po korisniku u kojem su naznačeni: ime
i prezime, jedinstveni matični broj građana (JMBG), adresa stanovanja,
općina, požnjevena odobrena površina za proizvodnju, ostvareni urod pojedine
kulture u kilogramima i iznos drugog dijela novčanog poticaja;

3. nalog za naplatu, obrazac 43. Zavoda, bez upisanog nadnevka izvršenja
naloga i potpisa.

Korisnici koji nisu prodali/uskladištili minimalne referentne količine
žita, uljarica i šećerne repe ne ostvaruju pravo na drugi dio poticaja.

XVII. OSTVARIVANJE PRAVA NA NOVČANI POTICAJ ZA PROIZVODNJU DUHANA

Članak 33.

Korisnik novčanog poticaja fizička osoba proizvođač lista duhana ostvaruje
pravo na novčani poticaj preko pravne osobe obrađivača duhana koja podnosi
zahtjev za isplatu Ministarstvu.

Uz zahtjev za isplatu pravna osoba obvezatno prilaže:

1. obračun novčanog poticaja za svakog proizvođača, u kojem su naznačeni:
ime i prezime, jedinstveni matični broj građana (JMBG), mjesto stanovanja,
ulica i kućni broj, općina i županija (za fizičku osobu), te količina otkupljenog
proizvoda u kilogramima po klasama i iznos novčanog poticaja;

2. izjavu pravne osobe da su navedene količine lista duhana otkupljene
te da se za njih zahtjev podnosi prvi put;

3. nalog za naplatu, obrazac br. 43. Zavoda bez upisanog nadnevka izvršenja
naloga i potpisa.

Korisnik novčanog poticaja pravna osoba proizvođač lista duhana ostvaruje
pravo na novčani poticaj neposredno podnoseći zahtjev za isplatu Ministarstvu.

Uz zahtjev za isplatu korisnik obvezatno prilaže:

1. obračun novčanog poticaja u kojem su naznačeni: količina proizvoda
u kilogramima po klasama, ukupan iznos novčanog poticaja i broj dokumenta
o prodaji ili isporuci;

2. fakturu odnosno presliku fakture za prodane i isporučene količine
lista duhana, odnosno potvrdu primitka ako se kod korisnika obavlja i prerada
vlastitih proizvoda;

3. izjavu korisnika da su navedene količine isporučene te da se za njih
zahtjev za isplatu novčanog poticaja podnosi prvi put;

4.  nalog za naplatu, obrazac broj 43. Zavoda, bez upisanog nadnevka
izvršenja naloga i potpisa.

Način utvrđivanja iznosa novčanog poticaja po tipovima duhana i klasama
od I. do IV. za svaku proizvodnu godinu donijet će Ministarstvo.

Zahtjev za isplatu novčanog poticaja iz stavka 1. i 3. ovoga članka
podnosi se u roku od trideset dana od dana izvršenog otkupa odnosno predaje.

XVIII. OSTVARIVANJE PRAVA NA NOVČANI POTICAJ ZA PROIZVODNJU
LOZNIH SADNICA PREPORUČENIH SORTI, SADNICA MASLINA I SADNICA LAVANDE

Članak 34.

Korisnik novčanog poticaja - registrirani proizvođač loznih sadnica,
sadnica maslina odnosno sadnica lavande ostvaruje pravo na novčani poticaj
neposredno podnoseći zahtjev za isplatu Ministarstvu.

Uz zahtjev za isplatu korisnik novčanog poticaja obvezatno prilaže:

1. obračun novčanog poticaja za svaku vrstu i sortu prodanog i isporučenog
sadnog materijala, broj komada sadnog materijala, iznos novčanog poticaja
za svakog kupca, ukupan iznos novčanog poticaja za prodani i isporučeni
sadni materijal te broj dokumenta o prodaji ili isporuci sadnog materijala;

2. račun o prodanom sadnom materijalu, za svaku vrstu i količinu sadnog
materijala;

3. dokument o isporuci sadnog materijala, odnosno potvrdu primitka u
slučaju isporuke sadnog materijala za vlastite potrebe, za koji se traži
novčani poticaj, ovjeren potpisom i pečatom odnosno čitljivim potpisom
primatelja;

4. izjavu korisnika da sadni materijal potječe iz domaće proizvodnje
te da se za navedene količine zahtjev podnosi prvi put;

5. nalog za naplatu, obrazac br. 43. Zavoda bez upisanog nadnevka izvršenja
naloga i potpisa.

Zahtjev za isplatu novčanog poticaja iz stavka 1. ovoga članka podnosi
se u roku od 30 dana od dana prodaje i isporuke sadnog materijala.

XIX. OSTVARIVANJE PRAVA NA NOVČANI POTICAJ ZA PROIZVODNJU MASLINA
ZA PRERADU

Članak 35.

Korisnik novčanog poticaja ostvaruje pravo na novčani poticaj preko
pravne osobe koja vrši preradu ili županijskog ureda (kada se prerada vrši
na tradicionalan način) podnošenjem zahtjeva za isplatu Ministarstvu. Zahtjev
se podnosi odvojeno za pravne i fizičke osobe.

Uz zahtjev za isplatu pravna osoba obvezatno prilaže:

1. obračun novčanog poticaja za svakog proizvođača u kojem su naznačeni:
ime i prezime, jedinstveni matični broj građana (JMBG), mjesto stanovanja,
ulica i kućni broj, općina i županija (za fizičku osobu), odnosno naziv,
matični broj, sjedište, općina i županija (za pravnu osobu) te količina
ploda masline za preradu u kilogramima i iznos novčanog poticaja;

2. izjavu pravne osobe da su navedene količine zaprimljene na daljnju
preradu domaće proizvodnje, te da se za njih zahtjev podnosi prvi put;

3. nalog za naplatu, obrazac br. 43. Zavoda bez upisanog nadnevka izvršenja
naloga i potpisa.

Pravna osoba ili županijski ured podnosioci zahtjeva dužni su posjedovati
i čuvati dokumente o predanim količinama na daljnju preradu za svaki podneseni
zahtjev najmanje dvije godine.

XX. OSTVARIVANJE PRAVA NA NOVČANI POTICAJ ZA PODIZANJE NOVIH
VIŠEGODIŠNJIH NASADA U VOĆARSTVU

Članak 36.

Korisnik novčanog poticaja za podizanje novih višegodišnjih nasada u
voćarstvu ostvaruje pravo na novčani poticaj posredno preko županijskog
ureda koji podnosi zahtjev za isplatu Ministarstvu.

Uz zahtjev za isplatu novčanih poticaja za podizanje novih višegodišnjih
nasada u voćarstvu županijski ured obvezno prilaže:

1. obračun novčanog poticaja u kojem su naznačeni: ime i prezime, jedinstveni
matični broj građana (JMBG), mjesto stanovanja, ulica i kućni broj, općina
i županija (za fizičku osobu), odnosno naziv, matični broj, sjedište, općina
i županija (za pravnu osobu), te površina i katastarska općina i broj katastarske
čestice na kojima se podiže novi višegodišnji nasad u voćarstvu i ukupan
iznos novčanog poticaja;

2. dokaz da je podnosilac zahtjeva vlasnik i/ili korisnik poljoprivrednog
zemljišta (čestice) na razdoblje duže od narednih 25 godina na kojem se
podiže novi višegodišnji nasad u voćarstvu;

3. za poljoprivredne površine u zakupu ovjerenu izjava vlasnika ili
ovlaštenika poljoprivrednog zemljišta da dozvoljava podizanje nasada;

4. odluku županijskog ureda o dodjeli prava na novčani poticaj;

5. nalog za naplatu, obrazac broj 43 - Zavoda, bez upisivanja nadnevka
izvršenja naloga i potpisa.

Odluku iz stavka 2. točke 4. ovoga članka donosi županijski ured nakon
provođenja javnog natječaja i ocjene zahtjeva.

Članak 37.

Županijski ured će nakon donošenja "Operativnog programa podizanja novih
višegodišnjih nasada u voćarstvu" provesti javni natječaj za dodjelu prava
na novčani poticaj pri podizanju novih nasada u voćarstvu.

Pročelnik županijskog ureda imenovat će pet članova u sastav Povjerenstva
za dodjelu poticaja pri podizanju višegodišnjih nasada u voćarstvu, od
kojih je najmanje jedan član predstavnik proizvođača s iskustvom u voćarskoj
proizvodnji. Povjerenstvo ocjenjuje zahtjev utvrđivanjem ukupnog broj bodova
temeljem općih kriterija i bodova dodjeljenih nakon stručne ocjene pojedinog
zahtjeva.

Podnosioci zahtjeva su pravne i fizičke osobe koje podižu novi višegodišnji
nasad u voćarstvu na površini većoj od 0,10 hektar do najviše 3,00 hektara
i bave se poljoprivrednom djelatnošću na području te županije.

Uz zahtjev se obvezno prilaže provedbeni elaborat o podizanju novog
nasada u voćarstvu. U provedbenom elaboratu treba navesti:

- podatke o investitoru: opći (ime i prezime, jedinstveni matični broj
građana (JMBG), mjesto stanovanja, adresa i županija (za fizičku osobu),
odnosno naziv, matični broj, sjedište i županija (za pravnu osobu)), podaci
o dosadašnjoj proizvodnji (površina nasada i broj stabala, voćne vrste,
starost nasada),

- opći podaci o nasadu: katastarska općina i broj katastarske čestice,
površina, izvršene pripreme za podizanje nasada (I. faza: priprema tla
i postavljanje ograde; II. faza: završena I. faza i pripremljen sadni materijal),

- tehnološki podaci o nasadu: nagib i ekspozicija, gustoća sadnje (broj
sadnica po hektaru, razmak sadnje u redu i međuredni), vrsta podloge, sorta,
predviđeni uzgojni oblik.

Uz elaborat se prilaže:

- posjedovni list iz katastra i zemljišno knjižni izvadak za površine
na kojima će se izvršiti podizanje nasada,

- kopija katastarskog plana sa označenom parcelom ili dijelom parcele
na kojoj će se izvršiti podizanje nasada i podcrtanim brojem katastarske
čestice.

Elaborat treba pregledati, ocijeniti i potvrditi stručna osoba Hrvatskog
zavoda za poljoprivredno savjetodavnu službu (u daljnjem tekstu: HZPSS)
s područja pojedine županije. Opće podatke o nasadu, te faze pripreme za
podizanje nasada nakon uvida i provjere na terenu u provedbenom elaboratu
unosi i potvrđuje stručna osoba HZPSS-a.

Ocjena zahtjeva vrši se na temelju osnovnih kriterija i stručne ocjene
Povjerenstva. Po pojedinom zahtjevu može se ostvariti najmanje 50, a najviše
100 bodova.

Osnovni kriteriji za dodjelu prava na novčani poticaj pri podizanju
novih nasada u voćarstvu su:

```
Kriterij        Kategorija                                              Bodova
________________________________________________________________________________

I               Prihod isključivo od poljoprivredne djelatnosti          25
________________________________________________________________________________
II              Podnosilac zahtjeva nije bio korisnik kredita
                iz sredstava proračunskog razdjela Ministarstva
                poljoprivrede i šumarstva                               15
________________________________________________________________________________
III             Površina nasada :
                - 0,10 - 0,50 ha                                        10
                - 0,51 - 0,75 ha                                        20
                - 0,76 - 1,00 ha                                        30
                - 1,01 - 2,00 ha                                        40
                - 2,01 - 3,00 ha                                        40
_______________________________________________________________________________
Najviše                                                                 80
________________________________________________________________________________
```

Povjerenstvo na temelju stručne ocjene općih i tehnoloških podataka
o nasadu te podataka o podnositelju zahtjeva može dodijeliti najviše 20
bodova po pojedinačnom zahtjevu.

Članak 38.

Obveze korisnika poticaja iz članka 36. ovog Pravilnika jesu podići
novi nasad u voćarstvu godinu dana od dana isplate novčanog poticaja i
upisati se u Upisnik proizvođača voća sukladno članku 4. ovog Pravilnika.

XXI. OSTVARIVANJE PRAVA NA NOVČANI POTICAJ ZA PODIZANJE NOVIH
NASADA VINOGRADA

Članak 39.

Korisnik novčanog poticaja za podizanje novih nasada vinograda ostvaruje
pravo na novčani poticaj posredno preko županijskog ureda koja podnosi
zahtjev za isplatu Ministarstvu.

Uz zahtjev za isplatu novčanih poticaja za podizanje novih nasada vinograda
županijski ured obvezno prilaže:

1. obračun novčanog poticaja u kojem su naznačeni: ime i prezime, jedinstveni
matični broj građana (JMBG), mjesto stanovanja, adresa i županija (za fizičku
osobu), odnosno naziv, matični broj, sjedište i županija (za pravnu osobu)
te površina i broj katastarskih čestica na kojima se podiže novi nasad
vinograda i ukupan iznos novčanog poticaja;

2. dokaz da je podnosilac zahtjeva vlasnik i/ili korisnik poljoprivrednog
zemljišta (čestice) na razdoblje duže od narednih 25 godina na kojem se
podiže novi nasad vinograda;

3. za poljoprivredne površine u zakupu ovjerenu izjava vlasnika ili
ovlaštenika poljoprivrednog zemljišta da dozvoljava podizanje vinograda;

4. odluku županijskog ureda o dodjeli prava na novčani poticaj;

5. nalog za naplatu, obrazac broj 43 - Zavoda, bez upisivanja nadnevka
izvršenja naloga i potpisa.

Odluku iz stavke 2. točke 4. ovoga članka donosi županijski ured nakon
provođenja javnog natječaja i ocjene zahtjeva.

Članak 40.

Županijski ured će nakon donošenja "Operativnog programa podizanja novih
vinograda" provesti javni natječaj za dodjelu prava na novčani poticaj
pri podizanju novih nasada u voćarstvu.

Pročelnik županijskog ureda imenovat će pet članova u sastav Povjerenstva
za dodjelu poticaja pri podizanju novih vinograda, od kojih je najmanje
jedan član predstavnik proizvođača s iskustvom u vinogradarskoj proizvodnji.
Povjerenstvo ocjenjuje zahtjev utvrđivanjem ukupnog broj bodova temeljem
općih kriterija i bodova dodjeljenih nakon stručne ocjene pojedinog zahtjeva.

Podnosioci zahtjeva su pravne i fizičke osobe koje podižu novi vinograd
na površini većoj od 0,10 hektar do najviše 3,00 hektara i bave se poljoprivrednom
djelatnošću na području te županije.

Uz zahtjev se obvezno prilaže provedbeni elaborat o podizanju novog
vinograda. U provedbenom elaboratu treba navesti:

- podatke o investitoru: opći (ime i prezime, jedinstveni matični broj
građana (JMBG), mjesto stanovanja, adresa i županija (za fizičku osobu),
odnosno naziv, matični broj, sjedište i županija (za pravnu osobu)), podaci
o dosadašnjoj proizvodnji (površina vinograda i broj trsova, sorte, starost
nasada),

- opći podaci o vinogradu: katastarska općina i broj katastarske čestice,
površina, izvršene pripreme za podizanje vinograda (I. faza: priprema tla;
II. faza: završena I. faza i pripremljen sadni materijal),

- tehnološki podaci o vinogradu: nagib i ekspozicija, gustoća sadnje
(broj cjepova po hektaru, razmak sadnje u redu i međuredni), vrsta podloge,
sorta, predviđeni uzgojni oblik.

Uz elaborat se prilaže:

- posjedovni list iz katastra i zemljišno knjižni izvadak za površine
na kojima će se izvršiti podizanje nasada,

- kopija katastarskog plana sa označenom parcelom ili dijelom parcele
na kojoj će se izvršiti podizanje nasada i podcrtanim brojem katastarske
čestice.

Elaborat treba pregledati, ocijeniti i potvrditi stručna osoba Hrvatskog
zavoda za poljoprivredno savjetodavnu službu ( u daljnjem tekstu: HZPSS
) s područja pojedine Županije. Opće podatke o nasadu, te faze pripreme
za podizanje vinograda nakon uvida i provjere na terenu u provedbenom elaboratu
unosi i potvrđuje stručna osoba HZPSS-a.

Ocjena zahtjeva vrši se na temelju osnovnih kriterija i stručne ocjene
Povjerenstva. Po pojedinom zahtjevu može se ostvariti najmanje 50, a najviše
100 bodova.

Osnovni kriteriji za dodjelu prava na novčani poticaj pri podizanju
novih nasada u voćarstvu su:

```

Kriterij 	Kategorija					Bodova
________________________________________________________________________
I 		Prihod isključivo od poljoprivredne djelatnosti   25
________________________________________________________________________
II 		Podnosilac zahtjeva nije bio korisnik kredita
		iz sredstava proračunskog razdjela Ministarstva
		poljoprivrede i šumarstva 			  15
________________________________________________________________________
III		 Površina nasada :
		- 0,10 - 0,50 ha				  10
		- 0,51 - 0,75 ha				  20
		- 0,76 - 1,00 ha 				  30
		- 1,01 - 2,00 ha 				  40
		- 2,01 - 3,00 ha 				  40
________________________________________________________________________
Najviše 							  80
________________________________________________________________________
```

Povjerenstvo na temelju stručne ocjene općih i tehnoloških podataka
o nasadu te podataka o podnositelju zahtjeva može dodjeliti najviše 20
bodova po pojedinačnom zahtjevu.

Članak 41.

Obveze korisnika poticaja iz članka 39. ovog Pravilnika jesu: podići
novi vinograd godinu dana od dana isplate novčanog poticaja, upisati se
u Upisnik proizvođača grožđa i vina te uzgajati sorte grožđa propisane
Pravilnikom o vinu ("Narodne novine", br. 96./96.).

XXII. OSTVARIVANJE PRAVA NA NOVČANI POTICAJ ZA PROIZVODNJU GROŽĐA
NA OTOCIMA, POLUOTOKU PELJEŠCU, OPĆINAMA DUBROVAČKO PRIMORJE, KONAVLE,
ŽUPA DUBROVAČKA, SEGED DONJI, MARINA I PRIMOŠTEN TE PODRUČJIMA GRADA DUBROVNIKA
I
GRADA ŠIBENIKA

Članak 42.

Korisnik novčanog poticaja proizvođač grožđa iz članka 5. točka 21.
Zakona ostvaruje pravo na novčani poticaj preko županijskog ureda koji
temeljem Upisnika proizvođača grožđa i vina podnosi zahtjev za isplatu
Ministarstvu. Zahtjevi se podnose posebno za pravne i fizičke osobe.

Uz zahtjev za isplatu novčanog poticaja pravnoj osobi za proizvodnju
grožđa županijski ured obvezatno prilaže:

1. obračun novčanog poticaja po županiji u kojem navodi: pregled ukupnih
površina vinograda na županiji u vlasništvu ili datih na korištenje pravnim
osobama te ukupni iznos novčanih poticaja za proizvodnu godinu;

2. obračun novčanog poticaja po korisniku u kojem su naznačeni: naziv,
matični broj pravne osobe, sjedište, županija, površina vinograda u hektarima
i iznos novčanog poticaja za proizvodnu godinu;

3. potvrdu županijskog ureda da su korisnici vlasnici odnosno korisnici
vinograda upisani u Upisnik proizvođača grožđa i vina te da uzgajaju sorte
grožđa propisane Pravilnikom o vinu ("Narodne novine", br. 96./96.).

4. nalog za naplatu, obrazac broj 43. Zavoda, bez upisanog nadnevka.

Uz zahtjev za isplatu novčanog poticaja fizičkim osobama za proizvodnju
grožđa županijski ured obvezatno prilaže:

1. obračun novčanog poticaja po županiji u kojem navodi: pregled ukupne
površine vinograda upisanih u Upisnik u županiji u vlasništvu ili datih
na korištenje fizičkim osobama te ukupan iznos novčanih poticaja za proizvodnu
godinu;

2. obračun novčanog poticaja po korisniku u kojem su naznačeni: ime
i prezime, jedinstveni matični broj građana (JMBG), adresa stanovanja,
županija, površina vinograda u hektarima i iznos novčanog poticaja za proizvodnu
godinu;

3. potvrdu županijskog ureda da su korisnici vlasnici odnosno korisnici
vinograda upisani u Upisnik proizvođača grožđa i vina te da uzgajaju sorte
grožđa propisane Pravilnikom o vinu;

4. nalog za naplatu, obrazac broj 43. Zavoda, bez upisanog nadnevka
izvršenja naloga i potpisa.

Zahtjev za isplatu novčanog poticaja iz stavka 1. i 2. ovoga članka
podnosi se od 1. lipnja do 31. listopada tekuće godine.

XXIII. OSTVARIVANJE NOVČANIH POTICAJA ZA UZGOJENU MORSKU I SLATKOVODNU
RIBU, UZGOJENE ŠKOLJKE, ULOVE MALE PLAVE RIBE TE PROIZVODE OD MALE PLAVE
RIBE

Članak 43.

Uz zahtjev za isplatu novčanih poticaja za morsku i slatkovodnu ribu
korisnik obvezatno prilaže:

1. obračun novčanog poticaja u kojem je naznačena vrsta i količina proizvoda
u kilogramima, obračun iznosa novčanog poticaja po kilogramu i ukupan iznos
novčanog poticaja za obračunsko razdoblje;

2. račun odnosno presliku računa za prodane i isporučene količine i
otpremnice prema kupcima uz fakture;

3. račune odnosno preslike računa ako su proizvodi stavljeni u promet
putem maloprodaje;

4. izjavu da se za uzgojene ribe i školjke zahtjev podnosi prvi put
tijekom njihova čitavog uzgojnog ciklusa, tj. da na tu ribu ili školjku
poticaj već nije ostvaren;

5. izjavu da se zahtjev za isplatu novčanog poticaja za obračunsko razdoblje
podnosi prvi put;

4.nalog za naplatu, obrazac broj 43. Zavoda, bez upisanog nadnevka
izvršenja naloga i potpisa.

Zahtjev za isplatu novčanog poticaja iz stavka 1. ovog članka podnosi
se jednom mjesečno, a za zadnje obračunsko razdoblje do 31. siječnja iduće
godine.

XXIV. OSTVARIVANJE PRAVA NA NOVČANI POTICAJ ZA PROIZVODNJU LAVANDINOG
ULJA

Članak 44.

Korisnik novčanog poticaja fizička osoba proizvođač lavandina ulja ostvaruje
pravo na novčani poticaj preko pravne osobe koja otkupljuje lavandino ulje
i podnosi zahtjev za isplatu Ministarstvu.

Uz zahtjev za isplatu pravna osoba obvezatno prilaže:

1. obračun novčanog poticaja po svakom proizvođaču u kojem su naznačeni:
ime i prezime, jedinstveni matični broj građana (JMBG), mjesto stanovanja,
ulica i kućni broj, općina i županija (za fizičku osobu) te količina otkupljenog
proizvoda u litrama i iznos novčanog poticaja;

2. izjavu pravne osobe da su navedene količine otkupljene te da se za
njih zahtjev podnosi prvi put;

3. nalog za naplatu, obrazac broj 43. Zavoda, bez upisanog nadnevka
izvršenja naloga i potpisa.

Korisnik novčanog poticaja pravna osoba proizvođač lavandinog ulja ostvaruje
pravo na novčani poticaj neposredno podnoseći zahtjev za isplatu Ministarstvu.

Uz zahtjev za isplatu korisnik obvezno prilaže:

1. obračun novčanog poticaja u kojem su naznačeni: količina proizvoda
u litrama, ukupan iznos novčanog poticaja i broj dokumenta o prodaji ili
isporuci;

2. račun odnosno presliku računa za prodane i isporučene količine lavandina
ulja, odnosno potvrdu primitka ako se kod korisnika obavlja i prerada vlastitog
proizvoda;

3. izjavu korisnika da su navedene količine isporučene te da se za te
iste količine zahtjev za isplatu novčanog poticaja podnosi prvi put;

4. nalog za naplatu, obrazac broj 43. Zavoda, bez upisanog nadnevka
izvršenja naloga i potpisa.

Zahtjev za isplatu novčanog poticaja iz stavka 1. i 3. ovoga članka
podnosi se u roku od trideset dana od dana izvršenog otkupa odnosno predaje.

XXV. NAKNADA ZA DEKLARIRANO POLJOPRIVREDNO SJEME

Članak 45.

Korisnici naknade za deklarirano poljoprivredno sjeme iz domaće proizvodnje
jesu proizvođači upisani u Upisnik proizvođača sjemena ili Upisnik dorađivača
sjemena.

Korisnik ostvaruje pravo na naknadu podnošenjem zahtjeva za isplatu
Ministarstvu.

Uz zahtjev za isplatu naknade obvezatno se prilaže:

1. obračun naknade posebno iskazan za svaku vrstu deklariranog poljoprivrednog
sjemena, po jedinici proizvoda i za ukupne količine proizvoda;

2. dokument o prodaji i isporuci deklariranog poljoprivrednog sjemena
korisniku odnosno potvrdu primitka u slučaju isporuke deklariranog poljoprivrednog
sjemena za vlastite potrebe, na kojima je obračunato umanjenje cijene za
iznos naknade za svaku vrstu i količinu proizvoda. Dokument o prodaji i
isporuci deklariranog poljoprivrednog sjemena koji se prilaže uz zahtjev
mora biti ovjeren potpisom i pečatom korisnika odnosno čitljivim potpisom
osobe kojoj je sjeme isporučeno;

3. izjavu da je roba isporučena korisniku, da se zahtjev za naknadu
podnosi prvi put i da deklarirano poljoprivredno sjeme potječe iz domaće
proizvodnje;

4. nalog za naplatu, obrazac broj 43. Zavoda, bez upisanog nadnevka
izvršenja naloga i potpisa.

Za sjeme za koje je ostvarena naknada, a naknadno je vraćeno korisniku,
korisnik je dužan, u roku 15 dana od povratka sjemena, izvršiti povrat
naknade za tu količinu sjemena na račun Ministarstva.

Zahtjev za isplatu novčane naknade iz stavka 1. ovoga članka podnosi
se u roku od šezdeset dana od dana isporuke deklariranog poljoprivrednog
sjemena.

XXVI. PRIMJERENE AGROTEHNIČKE MJERE U PROIZVODNJI KULTURA ZA
KOJE SE OSTVARUJE POTICAJ

Članak 46.

Primjerenim agrotehničkim mjerama za kulture iz članka 5. točke 15.
Zakona drže se:

1. sjetva kultura u plodosmjeni;

2. obrada tla i sjetva u optimalnim agrotehničkim rokovima;

3. sjetva certificiranog sortnog sjemena;

4. gnojidba prema potrebama kulture za postizanje primjerene visine
prinosa;

5. održavanje usjeva zdravim i čistim, korištenjem herbicida, insekticida
i fungicida;

6. žetva odnosno berba u optimalnim agrotehničkim rokovima.

XXVII. ZAJEDNIČKE ODREDBE

Članak 47.

Novčani poticaji i naknade isplaćuju se korisnicima na teret računa
broj 30102-789-2229 Ministarstva - sredstva za novčane poticaje i naknade.

Članak 48.

Pravne osobe korisnici novčanog poticaja i naknada i pravne osobe putem
kojih se isplaćuju novčani poticaji i naknade fizičkim osobama obvezne
su voditi pravilan, uredan i pravovremen popis na propisanim obrascima
uz koji se pohranjuju svi vezani dokumenti sukladno zahtjevima podnijetim
Ministarstvu, kao i evidencije o izvršenim isplatama korisnicima.

Propisani obrasci iz stavka 1. ovog članka tiskani su uz ovaj Pravilnik
i čine njegov sastavni dio (Obrazac br. 1. do 17.).

XXVIII. KAZNENE ODREDBE

Članak 49.

(1) Novčanom kaznom od 5.000,00 do 10.000,00 kuna kaznit će se za prekršaj
pravna ili fizička osoba:

1. ako je novčani poticaj obračunat protivno odredbama ovoga Pravilnika
(članak 5., 7., 10., 11., 14., 15., 16., 19., 20., 21., 23., 25., 27.,
28., 29., 30. i 31.);

2. ako ostvari novčani poticaj iz članka 7. ovoga Pravilnika za grla
koja nisu domaćeg podrijetla;

3. ako ne drži u uzgoju i korištenju grla za koja je ostvario novčani
poticaj propisano vrijeme (članak 8., 12., 17. i 24. Pravilnika);

4. ako ne vrati isplaćeni iznos novčanog poticaja u roku od 15 dana
od dana izlučenja iz uzgoja ili korištenja (članak 9., 12., 18. i 24. Pravilnika);

5. ako je ostvario pravo na novčani poticaj suprotno odredbi članka
13. ovoga Pravilnika.

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 2.500,00 do 5.000,00 kuna.

Članak 50.

(1) Novčanom kaznom od 3.000,00 do 5.000,00 kuna kaznit će se za prekršaj
pravna osoba:

1. ako je obračunat novčani poticaj protivno odredbi članka 6. ovoga
Pravilnika;

2. ako ne vodi pravilan, uredan i pravovremen popis (članak 48.).

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 1.500,00 do 2.500,00 kuna.

Članak 51.

(1) Novčanom kaznom od 1.500,00 do 3.000,00 kuna kaznit će se za prekršaj
pravna ili fizička osoba:

1. ako ne čuva zapisnik iz članka 9., 12., 18. i 24. ovoga Pravilnika.

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom od 700,00 do 1.500,00 kuna.

XXIX. PRIJELAZNE I ZAVRŠNE ODREDBE

Članak 52.

Danom stupanja na snagu ovog Pravilnika prestaje važiti Pravilnik o
načinu i postupku za ostvarivanje i neposrednu isplatu novčanih poticaja
i naknada u poljoprivredi i ribarstvu ("Narodne novine", br. 17/97, 64/98.
i br. 76/98.), Pravilnik o načinu i postupku ostvarivanja naknade dijela
diesel goriva pravnim i fizičkim osobama koje obavljaju gospodarski ribolov
na moru ("Narodne novine", br.86/98.) i Pravilnik o načinu i postupku ostvarivanja
i neposredne isplate naknade za kvalitetno poljoprivredno sjeme, lavandino
ulje, NPK mineralna gnojiva i sve vrste ribljih proizvoda ("Narodne novine",
br. 62./98.).

Članak 53.

Ovaj Pravilnik stupa na snaguosmog dana od dana objave u "Narodnim
novinama".

Klasa: 011-02/99-1/86

Urbroj: 525-01-99-1

Zagreb, 30. lipnja 1999.

Ministar
**mr. sc. Ivan Đurkić,** v. r.

Obrazac br. 1

**POPIS KORISNIKA NOVČANIH POTICAJA ZA PROIZVODNJU MLIJEKA**

VRSTA MLIJEKA\_\_\_\_\_\_\_\_\_\_ PODRUČJE\_\_\_\_\_\_\_\_\_\_ ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372322.gif)

Obrazac br. 2

**POPIS KORISNIKA NOVČANIH POTICAJA ZA UZGOJNO VALJANI RASPLODNI PODMLADAK**

VRSTA STOKE\_\_\_\_\_\_\_\_\_\_ PODRUČJE\_\_\_\_\_\_\_\_\_\_ ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372323.gif)

Obrazac br. 3

**POPIS KORISNIKA NOVČANIH POTICAJA ZA RASPLODNA GRLA IZVORNIH I ZAŠTIĆENIH PASMINA**

VRSTA I PASMINA\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372324.gif)

Obrazac br. 4

**POPIS KORISNIKA NOVČANIH POTICAJA PO OSNOVI PORODA ŽENSKIH RASPLODNIH GRLA IZVORNIH I ZAŠTIĆENIH PASMINA**

VRSTA I PASMINA\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372325.gif)

Obrazac br. 5

**POPIS KORISNIKA NOVČANIH POTICAJA ZA PROIZVODNJU MATIČNE ŽDREBADI**

PASMINA\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372326.gif)

Obrazac br. 6

**POPIS KORISNIKA NOVČANIH POTICAJA ZA NABAVU UZGOJNO VALJANIH RASPLODNJAKA**

VRSTA I PASMINA\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372327.gif)

Obrazac br. 7

**POPIS KORISNIKA NOVČANIH POTICAJA ZA OSNOVNO STADO KRAVA, OVACA I KOZA NA STRATEŠKIM PODRUČJIMA**

VRSTA STOKE\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372328.gif)

Obrazac br. 8

**POPIS KORISNIKA NOVČANIH POTICAJA ZA TOV JUNADI I SVINJA**

VRSTA TOVNE STOKE\_\_\_\_\_\_\_\_\_\_ PODRUČJE\_\_\_\_\_\_\_\_\_\_ ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372329.gif)

Obrazac br. 9

**POPIS KORISNIKA NOVČANIH POTICAJA ZA DRŽANJE PČELA**

VRSTA MLIJEKA\_\_\_\_\_\_\_\_\_\_ PODRUČJE\_\_\_\_\_\_\_\_\_\_ ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372330.gif)

Obrazac br. 10

**POPIS KORISNIKA NOVČANIH POTICAJA ZA PROIZVODNJU MEDA**

ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372331.gif)

Obrazac br. 11

**POPIS KORISNIKA NOVČANIH POTICAJA ZA PERNATU DIVLJAČ**

VRSTA I KATEGORIJA DIVLJAČI\_\_\_\_\_\_\_\_\_\_\_\_\_\_\_\_\_\_\_\_ ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372332.gif)

Obrazac br. 12

**POPIS KORISNIKA NOVČANIH POTICAJA ZA MESNO, KOŠTANO I RIBLJE BRAŠNO**

VRSTA BRAŠNA\_\_\_\_\_\_\_\_\_\_ ZA MJESEC\_\_\_\_\_\_\_ GODINE\_\_\_\_\_\_\_

![](dodatni/372333.gif)

Obrazac br. 13

**UPISNIK PROIZVOĐAČA POLJOPRIVREDNIH KULTURA U SASTAVU NOVČANIH POTICAJA**

(za pšenicu, durum pšenicu, ječam, raž, suncokret, soju, uljanu repicu, šećernu repu)

Proizvođač\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime. prezime, JMBG, adresa i naziv pravne osobe, matični broj (MB), sjedište)

![](dodatni/372334.gif)

\* za svaku katastarsku česticu proizvođač mora pri prvom upisu podnijeti dokumentaciju o statusu vlasnika ili korisnika poljoprivrednog zemljišta

\*\* upisuje se broj i nadnevak posjedovnog lista, izvoda iz katastra ili gruntovnice, ugovora o najmu i dr.

Obrazac br. 14

**UPISNIK PROIZVOĐAČA PIĆA**

ŽUPANIJA\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZA KULTURU\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

![](dodatni/372335.gif)

\* za svaku katastarsku česticu proizvođač mora pri prvom upisu podnijeti dokumentaciju o statusu vlasnika ili korisnika poljoprivrednog zemljišta

upisuje se broj i nadnevak posjedovnog lista, izvoda iz katastra ili gruntovnice, ugovora o najmu i dr.

Obrazac br. 15

**POPIS KORISNIKA OSTVARENIH NOVČANIH POTICAJA I NAKNADA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(naziv, sjedište i matični broj pravne osobe podnosioca zahtjeva)

Novčani poticaj (naknada) za \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(svrha ili vrsta proizvoda)

Za mjesec\_\_\_\_\_\_\_\_\_\_\_\_\_\_\_\_\_\_ godine\_\_\_\_\_\_\_\_\_.

![](dodatni/372336.gif)

Obrazac br. 16

**OBRAČUN NOVČANIH POTICAJA ZA PROIZVODNJU MLIJEKA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(naziv, sjedište i matični broj pravne osobe podnosioca zahtjeva)

Novčani poticaj (naknada) za \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(svrha ili vrsta proizvoda)

Za mjesec\_\_\_\_\_\_\_\_\_\_\_\_\_\_\_\_\_\_ godine\_\_\_\_\_\_\_\_\_.

![](dodatni/372337.gif)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(ime odgovorne osobe i broj telefona)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ godine\_\_\_\_\_\_\_\_\_.
(nadnevak,mjesec i godina podnošenja zahtjeva)

Obrazac br. 17

**UPISNI LIST PROIZVOĐAČA**

![](dodatni/372338.gif)

Pravilnik, NN 73/1999-1325
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)